b'\n_START_ARTICLE_\nLjalovon kulttuuri\n_START_PARAGRAPH_\nLjalovon kulttuuri (ven. \xd0\x9b\xd1\x8c\xd1\x8f\xd0\xbb\xd0\xbe\xd0\xb2\xd1\x81\xd0\xba\xd0\xb0\xd1\x8f \xd0\xba\xd1\x83\xd0\xbb\xd1\x8c\xd1\x82\xd1\x83\xd1\x80\xd0\xb0, Ljalovoskaja kultura, engl. Lyalovo culture, saks. Ljalovokultur) on Keski-Ven\xc3\xa4j\xc3\xa4ll\xc3\xa4 Volgan ja Okan jokien v\xc3\xa4lisell\xc3\xa4 alueella ollut kivikautisen keramiikkaa valmistanut kivikautinen kulttuuri. Sen ryhm\xc3\xa4t olivat subneoliittisia mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6it\xc3\xa4, jotka jatkoivat seudulla Yl\xc3\xa4-Volgan kulttuurin perinteit\xc3\xa4. Kulttuurin j\xc3\xa4\xc3\xa4nteet tunnistetaan omasta Ljalovon keramiikastaan, joka kuuluu kampakeramiikan keskiseen ryhm\xc3\xa4\xc3\xa4n. Sen valmistaminen alkoi noin 5000\xe2\x88\x924700 eaa., kun Yl\xc3\xa4-Volgan keramiikkaa valmistaneet ryhm\xc3\xa4t muuttivat tyylins\xc3\xa4 niin sanotuksi arkaaiseksi Ljalovon keramiikaksi. Ljanovon keramiikkaa pidet\xc3\xa4\xc3\xa4n Yl\xc3\xa4-Volgan keramiikan seuraajana, sill\xc3\xa4 se levisi nopeasti samalle ydinalueelle. Ljalovon keramiikan valmistus loppui noin 3600 eaa. menness\xc3\xa4, kun Volosovon kulttuuri valtasi silt\xc3\xa4 alaa. Osa tutkijoista arvelee, ett\xc3\xa4 juuri Ljalovon kulttuurissa puhuttiin protouraalista kielt\xc3\xa4 ja ett\xc3\xa4 juuri sen asukkaat olisivat levitt\xc3\xa4neet sit\xc3\xa4 Koillis-Eurooppaan.\n_START_SECTION_\nIlmasto ja ymp\xc3\xa4rist\xc3\xb6\n_START_PARAGRAPH_\nLjalovon kulttuuri kehittyi suotuisalla atlanttisella ilmastokaudella, joka suosi suurilehtisi\xc3\xa4 lehtipuita avonaisissa sekametsiss\xc3\xa4. Er\xc3\xa4iden tulosten mukaan mets\xc3\xa4n ja mets\xc3\xa4aron raja saattoi kulkea otaksuttua paljon pohjoisempana Ljalovon kulttuurin elinymp\xc3\xa4rist\xc3\xb6ss\xc3\xa4, jonka puusto ei siten ollut kovin tihe\xc3\xa4\xc3\xa4. Volgan ja Okan vuosittainen kev\xc3\xa4ttulviminen oli lyhytkestoista, mutta vesim\xc3\xa4\xc3\xa4r\xc3\xa4t riittiv\xc3\xa4t veden pinnan s\xc3\xa4ilymiseen kohtalaisen korkealla. Pienet lammet alkoivat soistua umpeen ja soita ja ruohikkoisia rantoja oli riitt\xc3\xa4miin.\n_START_SECTION_\nAlkuper\xc3\xa4\n_START_PARAGRAPH_\nKulttuurin alkuper\xc3\xa4st\xc3\xa4 on vallalla kaksi erilaista teoriaa. Tutkijat J.N. Urbana ja V.V. Sidorova v\xc3\xa4itt\xc3\xa4v\xc3\xa4t, ett\xc3\xa4 Ljalovon kulttuuri on kehittynyt Yl\xc3\xa4-Volgan kulttuurista suoraan, jolloin niiden etniset ryhm\xc3\xa4t olisivat olleet samat. D.A. Krajnov on sen sijaan esitt\xc3\xa4nyt, ett\xc3\xa4 kulttuuri muodostui uusista asukkaista, jotka saapuivat Volgan ja Okan alueelle Pohjois-Ven\xc3\xa4j\xc3\xa4lt\xc3\xa4 tai Karjalasta. _NEWLINE_Maahanmuuttoteoriaa puoltavat monet Yl\xc3\xa4-Volgan kulttuurin my\xc3\xb6h\xc3\xa4isvaiheen eroavaisuudet Ljalovon kulttuurin varhaisvaiheen kanssa. Erot n\xc3\xa4kyv\xc3\xa4t keramiikan koristelussa, kivity\xc3\xb6kalujen ty\xc3\xb6st\xc3\xa4mistavoissa ja uusina esinetyyppein\xc3\xa4. Toisaalta Luoteis-Ven\xc3\xa4j\xc3\xa4n ja Fennoskandian tietyt samankaltaisuudet keramiikassa ja esineist\xc3\xb6ss\xc3\xa4 ei osata viel\xc3\xa4 selitt\xc3\xa4\xc3\xa4 muillakaan tavoilla. Ovatko samankaltaisuudet seurausta kulttuurivaihdosta vai muuttoliikkeest\xc3\xa4?\n_START_SECTION_\nArkaainen vaihe\n_START_PARAGRAPH_\nYl\xc3\xa4-Volgan kulttuurin nopea levi\xc3\xa4minen Volgan ja Okan v\xc3\xa4liselle ydinalueelle tapahtui ehk\xc3\xa4 saman etnoksen sis\xc3\xa4ll\xc3\xa4. Sen sijaan levi\xc3\xa4minen sen pohjoispuolisille alueille saattoi olla kulttuurin levi\xc3\xa4mist\xc3\xa4 etnokselta toiselle. N\xc3\xa4m\xc3\xa4 ryhm\xc3\xa4t kehittiv\xc3\xa4t muutamassa sadassa vuodessa erityiset keraamiset koristelutyylins\xc3\xa4, joita ollaan vasta tutkimassa. Voidaan my\xc3\xb6s tulkita, ett\xc3\xa4 noin 5300 eaa. Yl\xc3\xa4-Volgan kulttuuri alkoi sis\xc3\xa4isesti eriyty\xc3\xa4 ja se n\xc3\xa4kyi my\xc3\xb6s keramiikan yhten\xc3\xa4isyyden hajoamisena. Se Yl\xc3\xa4-Volgan kulttuurin ydinalueen osa, joka rajautui Valdain keramiikan alueeseen, alkoi muuttua noin 5000\xe2\x88\x924600 eaa. aikana ja samalla se levisi it\xc3\xa4\xc3\xa4n p\xc3\xa4in. T\xc3\xa4t\xc3\xa4 vaihetta kutsutaan Ljalovon kulttuurin arkaaiseksi vaiheeksi._NEWLINE_Noin 5000 eaa. saattoi Ljanovon arkaainen vaihe k\xc3\xa4sitti noin puolet Yl\xc3\xa4-Volgan keramiikan ydinalueesta eli Yl\xc3\xa4-Volgan ja Okan v\xc3\xa4lisest\xc3\xa4 valuma-alueesta. L\xc3\xa4nness\xc3\xa4 se rajoittui Valdain kulttuurin alueeseen, etel\xc3\xa4ss\xc3\xa4 Keski-Donin kulttuurin alueeseen ja id\xc3\xa4ss\xc3\xa4 se sekoittui Yl\xc3\xa4-Volgan kultturin my\xc3\xb6h\xc3\xa4iseen vaiheeseen.\n_START_SECTION_\nVarhainen vaihe\n_START_PARAGRAPH_\nKun Yl\xc3\xa4-Volgan keramiikan ydinalueen l\xc3\xa4ntisell\xc3\xa4 osalla valmistettiin uutta Ljalovon keramiikkaa, voidaan sanoa sen varhaisvaiheen alkaneen noin 5000 eaa.. Alueen it\xc3\xa4reunaa, joka k\xc3\xa4sitti Okan alajuoksun ja Volgan siit\xc3\xa4 alajuoksulle Kamalle asti, kutsutaan Bala\xc5\xa1inskin kulttuuriksi. Ljalovon kulttuurin varhainen vaihe rajautui edelleen Valdain kulttuuriin, Keski-Donin kulttuuriin ja uuteen Desnan kulttuuriin. Pohjoisessa siihen rajautui Yl\xc3\xa4-Volgan kulttuureista erilleen kehittynyt Kargopolin kulttuuri. Varhainen vaihe p\xc3\xa4\xc3\xa4ttyi noin 4600 eaa..\n_START_SECTION_\nKeskivaihe\n_START_PARAGRAPH_\nKeskivaihe katsotaan alkavan noin 4600 eaa.. Ljalovon kulttuuri levitt\xc3\xa4ytyi pohjoiseen Suhonan latvoille sekoittuen Kargopolin kulttuuriin. Ljalovon kulttuurinen vaikutus ulottuu kuitenkin viel\xc3\xa4 pohjoisemmaksi. Sen keramiikasta tuttu tihe\xc3\xa4 kuoppakuviointi levi\xc3\xa4\xc3\xa4 luoteeseen Kargopolin keramiikan kautta Karjalaan, miss\xc3\xa4 alkaa kehitty\xc3\xa4 Karjalan kuoppakeramiikka ja se korvaa Karjalassa tyypillisen kampakeramiikan noin 4000 eaa. menness\xc3\xa4 ja vaikuttaa siihen jopa Suomessa, kun kuoppien k\xc3\xa4ytt\xc3\xb6 lis\xc3\xa4\xc3\xa4ntyy keramiikan koristelussa (Ka II:1). Arkeologisten l\xc3\xb6yt\xc3\xb6ihin perustuen voidaan sanoa, ett\xc3\xa4 Ljalovon kulttuuri oli vaikuttamassa tyypilliseen kampakeramiikan kulttuurin muotoutumiseen v\xc3\xa4est\xc3\xb6n maahanmuuton ja vilkkaan kauppaverkostonsa vuorovaikutuksen v\xc3\xa4lityksell\xc3\xa4.\n_START_SECTION_\nMy\xc3\xb6h\xc3\xa4inen vaihe\n_START_PARAGRAPH_\nVolosovon kulttuurin ilmaantuminen p\xc3\xa4\xc3\xa4tti Ljalovon kulttuurin noin 3600 eaa..\n_START_SECTION_\nEl\xc3\xa4m\xc3\xa4ntapa\n_START_PARAGRAPH_\nAsuinpaikat valittiin jokien ja j\xc3\xa4rvien rannojen hiekkaisilta rinteilt\xc3\xa4. N\xc3\xa4in oltiin kalastusalueiden ja liikennev\xc3\xa4yl\xc3\xa4n v\xc3\xa4litt\xc3\xb6m\xc3\xa4ss\xc3\xa4 l\xc3\xa4heisyydess\xc3\xa4. Ljalovon kulttuurin ryhm\xc3\xa4t eliv\xc3\xa4t kalastuksella ja ker\xc3\xa4ilyll\xc3\xa4, jota tuettiin mets\xc3\xa4styksell\xc3\xa4. Asuinpaikkojen luuanalyyseissa on l\xc3\xb6ytynyt el\xc3\xa4inten luita: hirvi, villisika, peura, majava, n\xc3\xa4\xc3\xa4t\xc3\xa4, m\xc3\xa4yr\xc3\xa4, metso, teeri ja  hanhi. Kalanluista voidaan mainita monni, sampi, ahven ja lahna. Koiran luita on l\xc3\xb6ydetty useilta asuinpaikoilta._NEWLINE_Viljelyn ensimm\xc3\xa4iset merkit oli esitelty jo 5500 eaa. Etel\xc3\xa4-Ven\xc3\xa4j\xc3\xa4ll\xc3\xa4. Sen saapuminen Yl\xc3\xa4-Volgan ja Okan alueelle tapahtui noin 5000\xe2\x88\x924000 eaa.. Osa tutkijoista kielt\xc3\xa4\xc3\xa4 n\xc3\xa4in varhaisen viljelyn ja osa taas uskoo sen ollen jo pienimuotoisena olemassa. Villin ja viljellyn viljan siitel\xc3\xb6lyjen erottaminen toisistaan on kuitenkin ollut vaikeaa, joten todisteita viljan viljelyst\xc3\xa4 ei ole viel\xc3\xa4 saatu. Sen sijaan p\xc3\xa4hkin\xc3\xa4n ja vesip\xc3\xa4hkin\xc3\xa4n ker\xc3\xa4\xc3\xa4minen ja suosiminen tunnettiin jo mesoliittisella kaudella. N\xc3\xa4iden palaneita kuoria on tavattu useilla asuinpaikoilla._NEWLINE_Er\xc3\xa4s selv\xc3\xa4sti n\xc3\xa4kyv\xc3\xa4 piirre on vieraiden materiaalien esiintyminen. T\xc3\xa4m\xc3\xa4 kertonee kaupank\xc3\xa4ynnist\xc3\xa4 eri ryhmien v\xc3\xa4lill\xc3\xa4. Erityisesti Fennoskandian ja Ural-vuoriston v\xc3\xa4liset yhteydet korostuvat n\xc3\xa4iss\xc3\xa4 \xc3\xa4\xc3\xa4rip\xc3\xa4iss\xc3\xa4, jonka keski\xc3\xb6ss\xc3\xa4 Ljalovon kulttuuri sijaitsee.\n_START_SECTION_\nMerkitt\xc3\xa4vi\xc3\xa4 asuinpaikkoja\n_START_PARAGRAPH_\nLjalovon kulttuurista tiedet\xc3\xa4\xc3\xa4n runsaasti asuinpaikkoja. N\xc3\xa4ist\xc3\xa4 maininnan arvoisia ovat muun muassa Sahty\xc5\xa1a-2 (ven. \xd0\xa1\xd0\xb0\xd1\x85\xd1\x82\xd1\x8b\xd1\x88\xd0\xb0), Ljalovo-3 (ven. \xd0\x9b\xd1\x8c\xd1\x8f\xd0\xbb\xd0\xbe\xd0\xb2\xd0\xbe), Stari\xc5\xa1a-3 (ven. \xd0\xa1\xd1\x82\xd0\xb0\xd1\x80\xd0\xb8\xd1\x86\xd0\xb0), Ratkovo (ven. \xd0\xa0\xd0\xb0\xd1\x82\xd1\x8c\xd0\xba\xd0\xbe\xd0\xb2\xd0\xbe), Bogdarnja (ven. \xd0\x91\xd0\xbe\xd0\xb3\xd0\xb4\xd0\xb0\xd1\x80\xd0\xbd\xd1\x8f), Borok (ven. \xd0\x91\xd0\xbe\xd1\x80\xd0\xbe\xd0\xba), Gostets (ven. \xd0\x93\xd0\xbe\xd1\x81\xd1\x82\xd0\xb5\xd1\x86), T\xc5\xa1a\xc5\xa1a (ven. \xd0\xa7\xd0\xb0\xd1\x88\xd0\xb0), Elhovitsy (ven. \xd0\x95\xd0\xbb\xd1\x85\xd0\xbe\xd0\xb2\xd0\xb8\xd1\x86\xd1\x8b), \xc5\xbdohovo (ven. \xd0\x96\xd0\xbe\xd1\x85\xd0\xbe\xd0\xb2\xd0\xbe), Kuznetsy (ven. \xd0\x9a\xd1\x83\xd0\xb7\xd0\xbd\xd0\xb5\xd1\x86\xd1\x8b), Zamostje-2 (ven. \xd0\x97\xd0\xb0\xd0\xbc\xd0\xbe\xd1\x81\xd1\x82\xd1\x8c\xd0\xb5), Ivanovskoje-7 (ven. \xd0\x98\xd0\xb2\xd0\xb0\xd0\xbd\xd0\xbe\xd0\xb2\xd1\x81\xd0\xba\xd0\xbe\xd0\xb5) ja Zvenigorod-1 (ven. \xd0\xad\xd0\xb2\xd0\xb5\xd0\xbd\xd0\xb8\xd0\xb3\xd0\xbe\xd1\x80\xd0\xbe\xd0\xb4).\n_START_SECTION_\nAsumukset\n_START_PARAGRAPH_\nAsumuksien pohjat olivat yleens\xc3\xa4 py\xc3\xb6reit\xc3\xa4 tai soikeita. Ne oli kaivettu osittain maahan ja niiden sis\xc3\xa4ll\xc3\xa4 oli usein tulisija. Harvinaisissa tapauksissa asumuksen maanalaisen pohjan hirsirakenteita on s\xc3\xa4ilynyt havaittavissa m\xc3\xa4\xc3\xa4rin.\n_START_SECTION_\nHautaukset\n_START_PARAGRAPH_\nHautaukset tehtiin asuinpaikan l\xc3\xa4helle tai aivan asumusten viereen. Haudat oli tehty ahtaisiin maakuoppiin, jossa vainajalle annettiin hauta-antimina korkeintaan pieni m\xc3\xa4\xc3\xa4r\xc3\xa4 koruja ja aseita tai ty\xc3\xb6v\xc3\xa4lineit\xc3\xa4. Hautoihin on my\xc3\xb6s siroteltu punamultaa._NEWLINE_Esimerkiksi asuinpaikan Sahty\xc5\xa1a IIa yhteydest\xc3\xa4 on l\xc3\xb6ydetty suuri kalmisto, jonka hautaukset kuultuvat Ljalovon- (15 hautaa) ja Volosovon kulttuuriin (57 hautaa). Ljalovon hautaukset ajoitettiin noin 5500\xe2\x88\x924500 eaa.. Vain nelj\xc3\xa4ss\xc3\xa4 haudassa oli hauta-antimia ja vain nelj\xc3\xa4ss\xc3\xa4 haudassa oli punamultaa. Kahdesta haudasta otettiin ihmisen luusta kollageenia, jonka perusteella heid\xc3\xa4n ravintonsa todettiin kalavoittoiseksi. Haudassa nro 65 oli asetettu savi-idoli 35\xe2\x88\x9245 vuotiaan naisvainajan alle. Hauta-antimiltaan rikkain hauta oli nro 22. Noin 20\xe2\x88\x9225 vuotiaan naisvainajan mukaan oli laskettu hautaan kaksi luutikaria, luuharppuuna ja el\xc3\xa4imen hampaasta valmistettu riipus. Toisessa tikarissa oli kahvaan hiottu ihmiskasvot.\n_START_SECTION_\nKiviesineist\xc3\xb6\n_START_PARAGRAPH_\nPiikivest\xc3\xa4 valmistettiin keih\xc3\xa4\xc3\xa4nk\xc3\xa4rki\xc3\xa4, nuolenk\xc3\xa4rki\xc3\xa4, kaapimia, veitsi\xc3\xa4 ja muita leikkaavia ty\xc3\xb6v\xc3\xa4lineit\xc3\xa4. My\xc3\xb6s muita kivilajeja k\xc3\xa4ytettiin. Esimerkiksi kirveit\xc3\xa4 ja talttoja valmistettiin liuskekivist\xc3\xa4 hiomalla.\n_START_SECTION_\nPuu- ja luuesineet\n_START_PARAGRAPH_\nPuu- ja luuesineet lahoavat maassa hyvinkin nopeasti eik\xc3\xa4 sit\xc3\xa4 s\xc3\xa4ily nykyp\xc3\xa4iv\xc3\xa4\xc3\xa4n asti muuten kuin eritt\xc3\xa4in hapettomissa ja vakaissa olosuhteissa. Keski-Ven\xc3\xa4j\xc3\xa4ll\xc3\xa4 t\xc3\xa4llaiset olosuhteet on vallinnut joidenkin asuinpaikkojen ymp\xc3\xa4rist\xc3\xb6iss\xc3\xa4. Silloin l\xc3\xb6ytyy puusta, luusta, kaarnasta, tuohesta ja kasvikuidusta valmistettujen esineiden j\xc3\xa4\xc3\xa4nteit\xc3\xa4. T\xc3\xa4llaisten esineiden kautta kivikauden el\xc3\xa4m\xc3\xa4st\xc3\xa4 saa hyvin monipuolisen kuvan. _NEWLINE_Sek\xc3\xa4 puusta ett\xc3\xa4 luusta valmistettiin paljon ty\xc3\xb6v\xc3\xa4lineit\xc3\xa4. Luiset nuolenk\xc3\xa4rjet, v\xc3\xa4k\xc3\xa4selliset harppuunan k\xc3\xa4rjet ja luiset ongenkoukkut korostavat enstisest\xc3\xa4\xc3\xa4n linnustuksen ja kalastuksen merkityst\xc3\xa4. Katiskat ja kalaverkkojen j\xc3\xa4\xc3\xa4nteet, kuten kellukkeet, verkon j\xc3\xa4\xc3\xa4nteet ja narunp\xc3\xa4tk\xc3\xa4t kertovat p\xc3\xa4ivitt\xc3\xa4isten kalatuksen merkityksest\xc3\xa4. _NEWLINE_Saviastioiden rinnalla k\xc3\xa4ytettiin niit\xc3\xa4 paljon ylsiempi\xc3\xa4 koreja ja tuohikkoja. My\xc3\xb6s lusikoiden ja kauhojen kaivertaminen puusta oli yleist\xc3\xa4. Puut\xc3\xb6it\xc3\xa4 arvostettiin selv\xc3\xa4sti, koska esineisiin muotoiltiin esimerkiksi sorsan- ja hirvenp\xc3\xa4\xc3\xa4koristeita.\n_START_SECTION_\nTaide\n_START_PARAGRAPH_\nKivikauden taiteeksi luetaan kalliopiirrokset ja -maalaukset, esineiden kuviointi ja erilaiset veistokset. Esimerkiksi Ivanovoskajan asuinpaikalta l\xc3\xb6ytyi hiomakivi, jonka pehme\xc3\xa4\xc3\xa4n pintaan oli piirretty mies ja el\xc3\xa4in. Miehell\xc3\xa4 oli jousi, jolla h\xc3\xa4n osui el\xc3\xa4int\xc3\xa4 rintaan. Kuviot oli piirretty kaavamaisesti hahmottamalla, mutta erityisesti nuolen vartta oli vahvistettu toistamalla vetoja useita kertoja._NEWLINE_Esimerkiksi lusikan tai kauhan varsi muotoiltiin usein el\xc3\xa4imen p\xc3\xa4\xc3\xa4ksi. Esimerkiksi Sahty\xc5\xa1an asuinpaikoilta l\xc3\xb6ytynyt katkennut kahva esitt\xc3\xa4\xc3\xa4 realistisesti muotoiltua sorsan p\xc3\xa4\xc3\xa4t\xc3\xa4, jonka piirteiden ilmaisua pidet\xc3\xa4\xc3\xa4n taidokkaana.\n_START_SECTION_\nTutkimushistoria\n_START_PARAGRAPH_\nKulttuurin nimi voidaan johtaa ensimm\xc3\xa4isest\xc3\xa4 l\xc3\xb6ydetyst\xc3\xa4 asuinpaikasta, joka l\xc3\xb6ydettiin Ljalovon kyl\xc3\xa4st\xc3\xa4 40 kilometri\xc3\xa4 Moskovasta it\xc3\xa4\xc3\xa4n vuonna 1922\xe2\x88\x921925. Kaivauksia johti B.S. Zhukov. Muita kulttuuria tutkineita ovat olleet A.J. Bruce, V.M. Rauschenbach, V.P. Tretjakovin, D.A. Krainov ja A.A. Formosan. N\xc3\xa4it\xc3\xa4 kulttuurin j\xc3\xa4\xc3\xa4nteit\xc3\xa4 pidettiin pitk\xc3\xa4\xc3\xa4n Ven\xc3\xa4j\xc3\xa4n vanhimpien asukkaiden asuinpaikkoina, kunnes l\xc3\xb6ydettiin Yl\xc3\xa4-Volgan kulttuuri.'